[Innocentius Episcopus servus servorum Dei, dilectis filiis S. Petri de Monasterio et de Chamtila Prioribus Bituricensis et Nivernensis Dioc. et thesaurario Nivern. Salutem et Apostolicam benedictionem, cum causa quæ inter Cluniacensem Ecclesiam ex parte una et Monasterium Menatense ac venerabilem fratrem nostrum Claromont. Episcopum ex altera super ejusdem Monasterii subjectione noscitur agitari diversis judicibus fuisset ab Apostolica sede commissa tandem ad instantiam Cluniacensium dilectum filium W. Abbatem præfati Monasterii ad præsentiam nostram vocavimus responsurum: ipso igitur et dilectis filiis H. et P. Monachis et procuratoribus ipsius Ecclesiæ in nostra præsentia constitutis, et tam super petitorio quam possessorio lite legitime contestata: quia super hinc inde propositis per assertiones eorum fieri vobis non potuit plena fides, causam eandem de ipsorum assensu vobis duximus committendam, per Apostolica scripta mandantes quatinus partibus convocatis et auditis hinc inde propositis quod canonicum fuerit, appellatione postposita decernatis et faciatis quod decreveritis per censuram Ecclesiasticam firmiter observari; testes autem qui fuerunt nominati si se gratia, odio vel timore subtraxerint, per censuram eandem appellatione remota cogatis veritatis testimonium perhibere nullis litteris obstantibus præter assensum partium à sede Apostolica impetratis: quod si non omnes his exequendis potueritis interesse duo vestrum ea nihilominus exequantur. Datum Laterani 5. Kal. Junii Pontificatus nostri anno sextodecimo.]